title: Provedbena uredba Komisije (EU) 2021/775 оd 11. svibnja 2021. o utvrđivanju pravila za primjenu Uredbe (EU) br. 952/2013 Europskog parlamenta i Vijeća u pogledu odstupanja od pravila o „proizvodima s podrijetlom” utvrđenih u Sporazumu o trgovini i suradnji između Europske unije i Ujedinjene Kraljevine Velike Britanije i Sjeverne Irske

text:
                  12.5.2021

                  HR

                  Službeni list Europske unije

                  L 167/3

         PROVEDBENA UREDBA KOMISIJE (EU) 2021/775
         оd 11. svibnja 2021.
         o utvrđivanju pravila za primjenu Uredbe (EU) br. 952/2013 Europskog parlamenta i Vijeća u pogledu odstupanja od pravila o „proizvodima s podrijetlom” utvrđenih u Sporazumu o trgovini i suradnji između Europske unije i Ujedinjene Kraljevine Velike Britanije i Sjeverne Irske
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 58. stavak 1.,
         budući da:

                     (1)

                     Sporazum o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane (2) („Sporazum”) potpisan je u ime Unije 29. prosinca 2020.

                     (2)

                     Drugi dio, glava I., poglavlje 2. Sporazuma odnosi se na definiciju pojma „proizvodi s podrijetlom” i načine administrativne suradnje. U Prilogu ORIG-2. (Pravila o podrijetlu za određene proizvode) Sporazumu utvrđen je popis obrada ili prerada koje je potrebno obaviti na materijalima bez podrijetla kako bi proizvedeni proizvod mogao steći status proizvoda s podrijetlom. U Prilogu ORIG-2.A utvrđuju se alternativna pravila koja se mogu primjenjivati na određene proizvode umjesto pravila utvrđenih u Prilogu ORIG-2. (Pravila o podrijetlu za pojedinačne proizvode) kako bi se smatralo da su podrijetlom iz Ujedinjene Kraljevine Velike Britanije i Sjeverne Irske ili iz Unije u granicama primjenjive godišnje kvote.

                     (3)

                     Proizvodi na koje se primjenjuju alternativna pravila utvrđena u Prilogu ORIG-2.A mogu se uvesti u Uniju pod uvjetom da ispunjavaju uvjete iz tog Priloga.

                     (4)

                     Kako bi se osiguralo da se godišnjim kvotama utvrđenima u Prilogu ORIG-2.A učinkovito upravlja u skladu s primjenjivim zakonodavstvom Unije, njima bi trebalo upravljati na temelju kronološkog redoslijeda datuma prihvaćanja carinskih deklaracija za puštanje u slobodni promet u skladu s pravilima za upravljanje carinskim kvotama utvrđenima u Provedbenoj uredbi (EU) 2015/2447 (3).

                     (5)

                     U skladu s člankom 12. Odluke Vijeća (EU) 2020/2252 (4)„Sporazum” se privremeno primjenjuje od 1. siječnja 2021. Kako bi se osiguralo djelotvorno upravljanje kvotama za proizvode s podrijetlom utvrđenima u Prilogu ORIG-2.A Sporazumu i njihova pravodobna primjena, ova bi se Uredba trebala primjenjivati od tog datuma.

                     (6)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Odstupanja utvrđena u Prilogu ORIG-2.A Sporazumu o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane („Sporazum”), primjenjuju se za proizvode navedene u Prilogu i uvezene u Uniju u okviru kvota koje su utvrđene u njemu.

            Članak 2.
            Kvotama utvrđenima u Prilogu upravlja se u skladu s člancima od 49. do 54. Provedbene uredbe (EU) 2015/2447.

            Članak 3.
            Kako bi se iskoristile kvote utvrđene u Prilogu, ako se na temelju tvrdnje o podrijetlu zahtijeva povlašteno [tarifno] postupanje, ta tvrdnja o podrijetlu sastavlja se u skladu s člankom ORIG.19. Sporazuma i sadržava sljedeću dodatnu tvrdnju na engleskom jeziku: „Origin quotas - Product originating in accordance with Annex ORIG-2 A”.

            Članak 4.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. siječnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 269, 10.10.2013., str. 1.

            (2)  SL L 444, 31.12.2020., str. 14.

            (3)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).

            (4)  Odluka Vijeća (EU) 2020/2252 od 29. prosinca 2020. o potpisivanju, u ime Unije, i privremenoj primjeni Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane, te Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka (SL L 444, 31.12.2020., str. 2.).

            PRILOG
            Neovisno o pravilima za tumačenje kombinirane nomenklature, područje primjene povlaštenog režima utvrđuje se, u kontekstu ovog Priloga, zajednički oznakama KN kako su utvrđene u Prilogu I. Uredbi Vijeća (EEZ) br. 2658/87 (1), kako je izmijenjena Provedbenom uredbom Komisije (EU) 2020/1577 (2), i opisom proizvoda u trećem stupcu tablice u ovom Prilogu.

                        Redni broj

                        Oznaka KN

                        Opis proizvoda

                        Kvotno razdoblje

                        Opseg (neto masa)

                        09.6002

                        1604 14

                        Pripremljena ili konzervirana tuna, tunj prugavac i palamida roda Sarda spp., cijela ili u komadima (ali nemljevena)

                        od 1.1. do 31.12. (od 2021. nadalje)

                        3 000  tona

                        09.6004

                        1604 20 70

                        Ostala pripremljena ili konzervirana tuna, tunj prugavac ili ostala riba roda Euthynnus (osim cijele ili u komadima)

                        od 1.1. do 31.12. (od 2021. nadalje)

                        4 000  tona

                        09.6006

                        7603

                        Proizvodi od aluminija (isključujući žicu od aluminija i foliju od aluminija)

                        od 1.1. do 31.12. (za 2021., 2022. i 2023.)

                        95 000  tona

                        7604

                        7606

                        od 7608  do 7616

                        7605

                        Žica od aluminija

                        7607

                        Folija od aluminija

                        09.6006

                        7603

                        Proizvodi od aluminija (isključujući žicu od aluminija i foliju od aluminija)

                        od 1.1. do 31.12. (za 2024., 2025. i 2026.)

                        72 000  tona

                        7604

                        7606

                        od 7608  do 7616

                        7605

                        Žica od aluminija

                        7607

                        Folija od aluminija

                        09.6006

                        7604

                        Šipke i profili od aluminija; Ploče, limovi i trake, od aluminija, debljine veće od 0,2 mm; Folija od aluminija

                        od 1.1. do 31.12. (od 2027. nadalje)

                        57 500  tona

                        7606

                        7607

               (1)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

               (2)  Provedbena uredba Komisije (EU) 2020/1577 od 21. rujna 2020. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi (SL L 361, 30.10.2020., str. 1.).


title: Provedbena uredba Komisije (EU) 2021/776 оd 11. svibnja 2021. o utvrđivanju predložaka za određene obrasce i tehničkih pravila za djelotvornu razmjenu informacija u skladu s Uredbom (EU) 2018/1672 Europskog parlamenta i Vijeća o kontrolama gotovine koja se unosi u Uniju ili iznosi iz Unije

text:
                  12.5.2021

                  HR

                  Službeni list Europske unije

                  L 167/6

         PROVEDBENA UREDBA KOMISIJE (EU) 2021/776
         оd 11. svibnja 2021.
         o utvrđivanju predložaka za određene obrasce i tehničkih pravila za djelotvornu razmjenu informacija u skladu s Uredbom (EU) 2018/1672 Europskog parlamenta i Vijeća o kontrolama gotovine koja se unosi u Uniju ili iznosi iz Unije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1672 Europskog parlamenta i Vijeća od 23. listopada 2018. o kontrolama gotovine koja se unosi u Uniju ili iznosi iz Unije i stavljanju izvan snage Uredbe (EZ) br. 1889/2005 (1), a posebno njezin članak 16. stavak 1. točke (a), (c), (d) i (e),
         budući da:

                     (1)

                     Uredbom (EU) 2018/1672 predviđa se sustav kontrola u pogledu gotovine u pratnji ili gotovine bez pratnje u vrijednosti od 10 000 EUR ili više koja se unosi u Uniju ili iznosi iz Unije kako bi se dopunio pravni okvir za sprečavanje pranja novca i financiranja terorizma utvrđen Direktivom (EU) 2015/849 Europskog parlamenta i Vijeća (2).

                     (2)

                     Uz podatke navedene u članku 3. stavku 2. i članku 4. stavku 2. Uredbe (EU) 2018/1672, sljedeći posebni podaci trebali bi biti uključeni u odgovarajući obrazac za identifikaciju nositelja, podnositelja prijave, vlasnika, pošiljatelja ili primatelja, ovisno o slučaju: osobni identifikacijski broj i rod fizičkih osoba, registracijski i identifikacijski broj gospodarskih subjekata, naziv registra i država registracije za pravne osobe, zemlja izdavanja i datum izdavanja osobnih isprava, telefonski broj i e-adresa kao podaci za kontakt, referentni broj i prijevozno poduzeće za prijevozna sredstva. Te je elemente nužno uključiti kako bi se smanjio rizik od pogrešaka u vezi s identitetom i kašnjenja u slučaju naknadnih provjera, a potrebni su i za analizu rizika te kako bi se poboljšala učinkovitost zajedničkog okvira upravljanja rizikom iz članka 5. stavka 4. Uredbe (EU) 2018/1672.

                     (3)

                     Kako bi se riješili slučajevi u kojima postoji više vlasnika, primatelja ili predviđenih primatelja ili više vrsta gotovine, a prostor dostupan na obrascu za prijavu ili obrascu za objavljivanje nije dovoljan, od podnositelja prijave bi se trebalo zahtijevati da upotrebljavaju dodatne listove koji se prilažu obrascu kao njegov sastavni dio. Kako bi se osiguralo da nadležna tijela država članica imaju usklađen pristup u pogledu primjene kontrola te obrade, prijenosa i analize prijava, primjereno je utvrditi predloške za dodatne listove.

                     (4)

                     Kako bi nadležna tijela informacije iz članka 10. stavka 3. Uredbe (EU) 2018/1672 dostavljala nadležnim tijelima drugih država članica i, ako je primjenjivo, Komisiji, Uredu europskog javnog tužitelja i Europolu, ako su nadležni za djelovanje, trebalo bi utvrditi predložak obrasca za dostavu takvih informacija. Svrha je tog obrasca osigurati točno i ujednačeno prikupljanje i učinkovit prijenos informacija dobivenih u skladu s člankom 5. stavkom 3., člankom 6. stavkom 1. ili člankom 6. stavkom 2. Uredbe (EU) 2018/1672 te prijava primljenih u skladu s člankom 3. ili 4. te uredbe ako postoje naznake da je gotovina povezana s kriminalnom aktivnošću. Obrazac bi se ujedno trebao upotrebljavati za dostavljanje anonimiziranih informacija o riziku i rezultata analize rizika iz članka 10. stavka 1. točke (d) te uredbe.

                     (5)

                     Zbog različitog sadržaja informacija koje se prenose i različite učestalosti slanja, obrazac bi se trebao sastojati od dva dijela. Prvi dio obrasca namijenjen je za prijenos informacija u skladu s člankom 10. stavkom 1. točkama (a), (b) i (c) te uredbe. Kao sastavni dio tog obrasca za službenu uporabu nadležna tijela trebala bi, ovisno o činjenicama i okolnostima, dostaviti i prijavu po službenoj dužnosti sastavljenu u skladu s člankom 5. stavkom 3., evidenciju informacija u skladu s člankom 6. stavkom 1. ili člankom 6. stavkom 2. Uredbe (EU) 2018/1672 te prijave dobivene u skladu s člancima 3. i 4. te uredbe ako postoje naznake da je gotovina povezana s kriminalnom aktivnošću. Kako bi se osiguralo ujednačeno evidentiranje informacija u skladu s člankom 6. stavkom 1. ili stavkom 2. te uredbe, nadležna tijela trebala bi upotrebljavati iste obrasce za evidentiranje potrebnih podataka. Drugi dio obrasca namijenjen je periodičnom dostavljanju anonimiziranih informacija o riziku i rezultata analize rizika u skladu s člankom 10. stavkom 1. točkom (d) Uredbe (EU) 2018/1672.

                     (6)

                     Kako bi se uspostavio elektronički prijenos informacija iz članka 9. stavka 1. Uredbe (EU) 2018/1672 koje nadležna tijela svake države članice dostavljaju financijsko-obavještajnoj jedinici predmetne države članice, potrebno je utvrditi tehnička pravila za neometanu razmjenu informacija putem Carinskog informacijskog sustava (CIS) uspostavljenog na temelju Uredbe Vijeća (EZ) br. 515/97 (3). Ta su pravila namijenjena smanjivanju administrativnog opterećenja država članica. Ista pravila trebala bi se primjenjivati na prijenos informacija iz članka 10. stavka 1. točaka (a), (b) i (c) Uredbe (EU) 2018/1672. Prijenos anonimiziranih informacija o riziku i rezultata analize rizika iz članka 10. stavka 1. točke (d) Uredbe (EU) 2018/1672 trebao bi se provoditi i putem CIS-a u skladu s Uredbom (EZ) br. 515/97.

                     (7)

                     Potrebno je utvrditi pravila kako bi se nadležnim tijelima država članica omogućilo da Komisiji dostavljaju anonimizirane statističke informacije o prijavama, kontrolama i kršenjima iz članka 18. stavka 1. točke (c) Uredbe (EU) 2018/1672. Za potrebe Uredbe (EU) 2018/1672 stavljanje relevantnih informacija na raspolaganje Komisiji elektroničkim putem trebalo bi se smatrati dostatnom razmjenom informacija, bez potrebe za donošenjem formata iz članka 16. stavka 1. točke (e) Uredbe (EU) 2018/1672.

                     (8)

                     Budući da se Uredba (EU) 2018/1672 treba primjenjivati od 3. lipnja 2021., ova bi se Uredba trebala primjenjivati od istog datuma.

                     (9)

                     Ako je u svrhu ove Uredbe nužno obrađivati osobne podatke, to bi trebalo provoditi u skladu s primjenjivim zakonodavstvom Unije o zaštiti osobnih podataka. Svaka obrada osobnih podataka na temelju ove Uredbe podliježe uredbama (EU) 2016/679 (4) i (EU) 2018/1725 (5) Europskog parlamenta i Vijeća u pogledu obrade koju provode nadležna tijela država članica odnosno obrade u CIS-u.

                     (10)

                     Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 te je on dao mišljenje 12. veljače 2021.

                     (11)

                     Mjere predviđene u ovoj Uredbi u skladu su s mišljenjem Odbora za kontrolu gotovine osnovanog Uredbom (EU) 2018/1672,

               DONIJELA JE OVU UREDBU:

            Članak 1.
            Obrazac za prijavu
            Obrazac za prijavu iz članka 3. stavka 3. Uredbe (EU) 2018/1672 („obrazac za prijavu”) mora se podudarati s predloškom iz dijela 1. Priloga I. ovoj Uredbi i ispunjava se u skladu s napomenama o ispunjavanju koje su u njemu navedene.

            Članak 2.
            Obrazac za objavljivanje
            Obrazac za objavljivanje iz članka 4. stavka 3. Uredbe (EU) 2018/1672 („obrazac za objavljivanje”) mora se podudarati s predloškom iz dijela 2. Priloga I. ovoj Uredbi i ispunjava se u skladu s uputama koje su u njemu navedene.

            Članak 3.
            Dodatni listovi uz obrasce
            Ako raspoloživi prostor na obrascu za prijavu ili obrascu za objavljivanje nije dovoljan, upotrebljavaju se dodatni listovi kao u predlošcima iz dijela 3. odnosno dijela 4. Priloga I. Ako su uz obrazac za prijavu ili obrazac za objavljivanje priloženi dodatni listovi, oni se smatraju njegovim sastavnim dijelom.

            Članak 4.
            Obrasci za službenu uporabu

               1.   Nadležna tijela upotrebljavaju obrazac za službenu uporabu kao u predlošku iz dijela 1. Priloga II. ovoj Uredbi za evidentiranje i dostavljanje informacija iz članka 10. stavka 1. točaka (a), (b) i (c) Uredbe (EU) 2018/1672.

               2.   Ako nije ispunjena obveza prijavljivanja gotovine u pratnji u skladu s člankom 3. Uredbe (EU) 2018/1672 ili obveza objavljivanja gotovine bez pratnje u skladu s člankom 4. te uredbe i nadležna tijela trebaju u skladu s člankom 5. stavkom 3. te uredbe sastaviti prijavu po službenoj dužnosti, upotrebljavaju predložak iz dijela 1. ili dijela 2. Priloga I. ovoj Uredbi i, ako je potrebno u skladu s člankom 3. ove Uredbe, predložak iz dijela 3. odnosno dijela 4. tog Priloga. Prijava sastavljena u skladu s ovim stavkom prilaže se obrascu za službenu uporabu iz stavka 1. i dostavlja se s tim obrascem.

               3.   Ako nadležna tijela otkriju nositelja s iznosom gotovine koji je niži od praga iz članka 3. Uredbe (EU) 2018/1672 i ako postoje naznake da je ta gotovina povezana s kriminalnom aktivnošću, za evidentiranje tih informacija nadležna tijela upotrebljavaju predložak iz dijela 1. Priloga I. ovoj Uredbi i, ako je potrebno u skladu s člankom 3. ove Uredbe, predložak iz dijela 3. tog priloga. Evidencija informacija u skladu s ovim stavkom prilaže se obrascu za službenu uporabu iz stavka 1. i dostavlja se s tim obrascem.

               4.   Ako nadležna tijela utvrde da se gotovina bez pratnje u iznosu koji je niži od praga iz članka 4. Uredbe (EU) 2018/1672 unosi u Uniju ili iznosi iz Unije i da postoje naznake da je ta gotovina povezana s kriminalnom aktivnošću, za evidentiranje tih informacija nadležna tijela upotrebljavaju predložak iz dijela 2. Priloga I. ovoj Uredbi i, ako je potrebno u skladu s člankom 3. ove Uredbe, predložak iz dijela 4. tog priloga. Evidencija informacija u skladu s ovim stavkom prilaže se obrascu za službenu uporabu iz stavka 1. i dostavlja se s tim obrascem.

               5.   Ako nadležna tijela utvrde da za prijavu dobivenu u skladu s člankom 3. ili 4. Uredbe (EU) 2018/1672 postoje naznake da je gotovina povezana s kriminalnom aktivnošću, nadležna tijela tu prijavu prilažu obrascu za službenu uporabu iz stavka 1 i dostavljaju je s tim obrascem.

               6.   Nadležna tijela upotrebljavaju obrazac za službenu uporabu za dostavljanje anonimiziranih informacija o riziku i rezultata analize rizika, kako je navedeno u predlošku iz dijela 2. Priloga II. ovoj Uredbi, za evidentiranje anonimiziranih informacija o riziku i rezultata analize rizika iz članka 10. stavka 1. točke (d) Uredbe (EU) 2018/1672.

            Članak 5.
            Razmjena informacija putem carinskog informacijskog sustava

               1.   Nadležna tijela prenose informacije evidentirane u skladu s člancima 3. i 4., člankom 5. stavkom 3. i člankom 6. Uredbe (EU) 2018/1672 u Carinski informacijski sustav (CIS) na jedan od sljedećih načina:

                           (a)

                           ručnim unošenjem informacija putem mrežnog korisničkog sučelja CIS-a;

                           (b)

                           izvozom informacija iz nacionalnih sustava i njihovim unošenjem u CIS koristeći CIS-ov XML format;

                           (c)

                           izravnim povezivanjem nacionalnih sustava sa sustavom CIS-a putem sučelja koje osigurava CIS.

               2.   Nadležna tijela dostavljaju informacije iz članka 9. stavka 1. Uredbe (EU) 2018/1672 financijsko-obavještajnoj jedinici (FOJ) države članice u kojoj su dobivene prijenosom tih informacija u CIS u skladu sa stavkom 1.

               3.   Nadležna tijela dostavljaju informacije iz članka 10. stavka 1. točaka (a), (b) i (c) Uredbe (EU) 2018/1672 drugim državama članicama prijenosom tih informacija u CIS u skladu sa stavkom 1.

               4.   Nadležna tijela dostavljaju anonimizirane informacije o riziku i rezultate analize rizika iz članka 10. stavka 1. točke (d) Uredbe (EU) 2018/1672 nadležnim tijelima drugih država članica elektroničkim sredstvima putem CIS-a.

               5.   Nadležna tijela stavljaju na raspolaganje informacije iz članka 10. stavka 1. Uredbe (EU) 2018/1672 primateljima iz članka 10. stavka 2. te uredbe prijenosom informacija u CIS u skladu sa stavkom 3. odnosno 4. ovog članka ako postoje naznake da je gotovina povezana s kriminalnom aktivnošću koja bi mogla negativno utjecati na financijske interese Unije.

               6.   Datum elektroničkog prijenosa u skladu sa stavcima 1., 2., 3. i 4. ovog članka smatra se datumom dostave informacija za potrebe članka 9. stavka 3. i članka 10. stavaka 4. i 5. Uredbe (EU) 2018/1672.

            Članak 6.
            Anonimizirani statistički podaci

               1.   Izvor podataka za anonimizirane statističke informacije su prijave, prijave u smislu objavljivanja, prijave po službenoj dužnosti u skladu s člankom 5. stavkom 3. Uredbe (EU) 2018/1672, evidencije u skladu s člankom 6. te uredbe i sve druge informacije dostupne u CIS-u.

               2.   Prijenos informacija u CIS na način kojim se te informacije stavljaju na raspolaganje Komisiji smatra se dostavom relevantnih informacija kako je predviđeno u članku 18. stavku 1. točki (c) Uredbe (EU) 2018/1672.

               3.   Države članice osiguravaju da su u CIS prenijele informacije o svim prijavama, kontrolama i kršenjima u određenom referentnom razdoblju te odmah obavješćuju Komisiju u slučaju da se unose izmjene u podatke u CIS-u.

            Članak 7.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 3. lipnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 284, 12.11.2018., str. 6.

            (2)  Direktiva (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ (SL L 141, 5.6.2015., str. 73.).

            (3)  Uredba Vijeća (EZ) br. 515/97 od 13. ožujka 1997. o uzajamnoj pomoći upravnih tijela država članica i o suradnji potonjih s Komisijom radi osiguravanja pravilne primjene propisa o carinskim i poljoprivrednim pitanjima (SL L 82, 22.3.1997., str. 1.).

            (4)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (5)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018, str. 39.).

            PRILOG I.
            DIO 1.

                  UPUTE ZA ISPUNJAVANJE

                           OPĆE INFORMACIJE

                        Obveza prijavljivanja gotovine pri ulasku u Europsku uniju ili izlasku iz nje dio je strategije EU-a za sprečavanje pranja novca i borbu protiv financiranja terorizma. Dužni ste ispuniti ovaj obrazac ako ulazite u Europsku uniju ili iz nje izlazite i pritom nosite gotovinu u vrijednosti 10 000 EUR ili više (ili protuvrijednost tog iznosa u drugim valutama) (članak 3. Uredbe (EU) 2018/1672 Europskog parlamenta i Vijeća).
                        Ako se podnesu netočne ili nepotpune informacije ili ako se gotovina ne stavi na raspolaganje radi kontrole, smatra se da nositelj gotovine nije ispunio svoju obvezu i prema tome podliježe sankcijama u skladu s primjenjivim nacionalnim zakonodavstvom.
                        Informacije i osobne podatke evidentiraju i obrađuju nadležna tijela te ih stavljaju na raspolaganje financijsko-obavještajnoj jedinici (FOJ) u skladu s člankom 9. Uredbe (EU) 2018/1672. U slučajevima iz članaka 10. i 11. te uredbe podaci će biti dostupni i tijelima koja su u tim člancima navedena. Nadležna tijela države članice u kojoj se podnosi prijava djeluju kao voditelji obrade prikupljenih osobnih podataka i pohranjuju te podatke na razdoblje od pet godina u skladu s člankom 13. Uredbe (EU) 2018/1672. Osobni podaci obrađuju se isključivo za potrebe sprečavanja i borbe protiv kriminalnih aktivnosti. Detaljne informacije, uključujući informacije o vašim pravima, možete pronaći u priloženoj izjavi o zaštiti osobnih podataka, odnosno na internetskim stranicama države članice o zaštiti podataka.

                           OBJAŠNJENJE POJMOVA KORIŠTENIH U SKLADU S UREDBOM (EU) 2018/1672

                              Nositelj
                            znači fizička osoba koja ulazi u Uniju ili izlazi iz nje i uz sebe, u svojoj prtljazi ili u prijevoznom sredstvu nosi gotovinu.

                              Gotov novac
                            znači novčanice i kovanice koje su u optjecaju kao sredstvo plaćanja ili su bile u optjecaju kao sredstvo plaćanja, a i dalje ih je moguće preko financijskih institucija ili središnjih banaka zamijeniti za novčanice i kovanice koje jesu u optjecaju kao sredstvo plaćanja.

                              Prenosivi instrumenti na donositelja
                            znači instrumenti koji nisu gotov novac, na temelju kojih njihovi imatelji mogu po predočenju tih instrumenata zatražiti da im se isplati financijski iznos, a da pritom ne moraju dokazivati svoj identitet ni svoje pravo na taj iznos. Ti su instrumenti:

                                    (a)

                                    putnički čekovi; [i]

                                    (b)

                                    čekovi, zadužnice ili novčani nalozi koji ili glase na donositelja, ili su potpisani, ali na njima nije navedeno ime primatelja, ili su indosirani bez ograničenja, ili su izdani na fiktivnog primatelja ili su sastavljeni u nekom drugom obliku koji omogućuje prijenos prava vlasništva na tom instrumentu pri isporuci.

                              Roba koja se upotrebljava kao izrazito likvidna pričuva vrijednosti

                                    (a)

                                    kovanice s udjelom zlata od najmanje 90 %; [i]

                                    (b)

                                    poluge kao što su poluge, zrnca ili grumeni s udjelom zlata od najmanje 99,5 %.

                        •

                           Sva polja u obrascu obvezna su i moraju se ispuniti. Polja u obrascu označena zvjezdicom (*) moraju se ispuniti, ako je primjenjivo ili dostupno.

                        •

                           Svi dijelovi otisnuti bijelom bojom moraju se ispuniti velikim tiskanim slovima i tamnom tintom. Obrasci ne smiju sadržavati precrtane ili ispravljene riječi niti druge izmjene.

                        •

                           Dijelovi s oznakom „za službenu uporabu” moraju ostati prazni.

                        •

                           Ako je primjenjivo, u obrazac treba unijeti osobni identifikacijski broj (tj. osobni porezni broj, broj socijalnog osiguranja ili sličan jedinstveni osobni identifikacijski broj), adresu, poštanski broj, telefonski broj i e-adresu. Ako nije primjenjivo, upišite „N/P”.

                        •

                           Ako je dostupan, u obrazac treba unijeti PDV broj te registracijski i identifikacijski broj gospodarskog subjekta (EORI broj – jedinstveni broj koji carinsko tijelo u državi članici dodjeljuje gospodarskim subjektima uključenima u carinske aktivnosti, a vrijedi u cijelom EU-u). Ako nije dostupan, upišite „N/P”.

                        •

                           Ako nositelju gotovine informacije nisu poznate, navedite „nepoznato”.

                        •

                           Obrazac se mora ispuniti na jednom od službenih jezika EU-a koji prihvaćaju nadležna tijela države članice u kojoj je prijava podnesena.

                  Odjeljak 1.: Ulazak u EU ili izlazak iz EU-a

            Označite odgovarajuće polje kako biste naznačili ulazi li nositelj gotovine u Europsku uniju ili izlazi iz nje. Prijava ulaska i izlaska potrebna je i za tranzit kroz EU.

                  Odjeljak 2.: Pojedinosti o nositelju gotovine

            Osobne podatke nositelja treba upisati onako kako su napisani u identifikacijskoj ispravi.
            Ako nositelj gotovine nije pravno sposoban potpisati prijavu, prijavu podnosi pravni zastupnik nositelja.

                  Odjeljak 3.: Pojedinosti o prijevozu

            Moraju se navesti podaci o zemlji prvog polaska, zemlji konačnog odredišta i prijevoznom sredstvu. Moraju se navesti podaci o zemlji ili zemljama tranzita kroz koje nositelj prenosi gotovinu te treba navesti prijevoznika ako je primjenjivo.

                        —

                        Označite polje „Zrakoplov” ako ulazite u EU ili izlazite iz EU-a zrakoplovom. Mora se navesti vrsta zrakoplova (komercijalni let, privatni zrakoplov, drugo). Broj leta ili registracijski broj zrakoplova (ako je riječ o privatnom zrakoplovu) navodi se u polju „Referentni broj”.

                        —

                        Označite polje „Brod” ako ulazite u EU ili izlazite iz EU-a pomorskim ili riječnim putem. Mora se navesti vrsta plovila (plovilo za komercijalnu uporabu, jahta, drugo). Ime plovila navodi se u polju „Referentni broj”, a podaci o brodarskoj liniji u rubrici „Prijevoznik”.

                        —

                        Označite polje „Cestovno vozilo” ako ulazite u EU ili izlazite iz EU-a bilo kojom vrstom motornog cestovnog vozila. Mora se navesti vrsta cestovnog prijevoza (kamion, automobil, autobus, drugo). Oznaka države i registarska oznaka vozila navode se u polju „Referentni broj”.

                        —

                        Označite polje „Vlak” ako ulazite u EU ili izlazite iz EU-a vlakom. Broj vlaka navodi se u polju „Referentni broj”, a ime željezničkog prijevoznika u rubrici „Prijevoznik”.

                        —

                        Označite polje „Drugo” ako niste koristili nijedan od navedenih načina prijevoza i navedite kako prelazite granicu (npr. pješice, biciklom).

                  Odjeljak 4.: Pojedinosti o gotovini

            U ovom odjeljku treba navesti ukupni iznos gotovine koju nositelj nosi sa sobom. Definicija gotovine nalazi se pod naslovom „Opće informacije”. Mora se ispuniti barem jedna od opcija [i. gotov novac; ii. prenosivi instrumenti na donositelja ili pak iii. roba koja se upotrebljava kao izrazito likvidna pričuva vrijednosti].
            Ako na obrascu za prijavu nema dovoljno mjesta, upotrijebite dodatne listove za navođenje pojedinosti o gotovini. Sve informacije koje navedete čine jednu prijavu, a svi dodatni listovi moraju biti numerirani i potpisani.

                  Odjeljak 5.: Ekonomsko podrijetlo i namjena gotovine

               Pododjeljak 5.A mora se uvijek ispuniti ako je nositelj gotovine jedini vlasnik ili ako postoji samo jedan vlasnik koji može navesti odgovarajuće ekonomsko podrijetlo.

               Pododjeljak 5.B mora se uvijek ispuniti ako je nositelj gotovine i jedini vlasnik i jedini predviđeni primatelj ili ako postoji samo jedan primatelj koji može navesti namjenu gotovine.
            U svakom pododjeljku moguće je odabrati više od jedne opcije. Ako nije primjenjiva nijedna opcija, označite polje „ostalo” i navedite pojedinosti.
            Ako je više vlasnika ili više predviđenih primatelja, relevantne informacije o ekonomskom podrijetlu i namjeni gotovine za vlasnike i/ili predviđene primatelje moraju se ispuniti na dodatnim listovima kako je navedeno u nastavku. U tom slučaju označite „drugo” i navedite „dodatni listovi”.

                  Odjeljak 6.: Vlasnik gotovine

               Samo jedan vlasnik

            Ako je nositelj jedini vlasnik gotovine, označite odgovarajuće polje i idite na odjeljak 7.
            Ako nositelj nije jedini vlasnik, navedite je li jedini vlasnik druga fizička ili pravna osoba i označite odgovarajuće polje. Pojedinosti navedite u pododjeljku 6.A (za fizičku osobu) ili pododjeljku 6.B (za pravnu osobu), a zatim idite na odjeljak 7. Ako je nositelj fizička osoba, osobne podatke treba upisati onako kako su napisani u identifikacijskoj ispravi.

               Više od jednog vlasnika

            Ako je vlasnika više, njihov ukupan broj treba navesti u odgovarajućem polju. Za svakog dodatnog vlasnika treba u poseban dodatni list unijeti njihove podatke, iznos gotovine u vlasništvu te ekonomsko podrijetlo i namjenu gotovine. Ako je nositelj jedan od vlasnika, i za njega se mora priložiti dodatni list s navedenim iznosom gotovine u vlasništvu nositelja te ekonomskim podrijetlom i namjenom gotovine. Sve informacije koje navedete čine jednu prijavu, a svi dodatni listovi moraju biti numerirani i potpisani.

                  Odjeljak 7.: Predviđeni primatelj gotovine

               Samo jedan predviđeni primatelj

            Ako je nositelj jedini predviđeni primatelj gotovine, označite odgovarajuće polje i idite na odjeljak 8.
            Ako nositelj nije jedini predviđeni primatelj, označite odgovarajuće polje kako biste naznačili je li jedini predviđeni primatelj druga fizička ili pravna osoba. Pojedinosti navedite u pododjeljku 7.A (za fizičku osobu) ili pododjeljku 7.B (za pravnu osobu), a zatim idite na odjeljak 8. Ako je riječ o fizičkoj osobi, osobne podatke treba upisati onako kako su napisani u identifikacijskoj ispravi.

               Više od jednog predviđenog primatelja

            Ako je predviđenih primatelja više, njihov ukupan broj treba navesti u odgovarajućem polju. Za svakog predviđenog primatelja treba u poseban dodatni list unijeti njihove podatke, iznos gotovine koju treba primiti i njezinu namjenu. Ako je nositelj jedan od predviđenih primatelja, i za njega se mora priložiti dodatni list s navedenim iznosom gotovine koji je primio od nositelja i namjenom gotovine. Sve informacije koje navedete čine jednu prijavu, a svi dodatni listovi moraju biti numerirani i potpisani.

                  Odjeljak 8.: Potpis

            Unesite datum, mjesto i ime te potpišite obrazac prijave. Navedite ukupan broj priloženih dodatnih listova. Ako niste popunili nijedan, napišite nulu (0). Nositelj gotovine može označiti odgovarajuće polje kako bi zatražio ovjerenu kopiju prijave.
            DIO 2

                  UPUTE ZA ISPUNJAVANJE

                           OPĆE INFORMACIJE

                        Obveza objavljivanja gotovine pri ulasku u Europsku uniju ili izlasku iz nje na zahtjev dio je strategije EU-a za sprečavanje pranja novca i borbu protiv financiranja terorizma. Obrazac za objavljivanje mora se ispuniti ako se gotovina bez pratnje u vrijednosti od 10 000 EUR ili više (ili protuvrijednost tog iznosa u drugim valutama) unosi u Uniju ili iznosi iz Unije, a nadležna tijela države članice preko koje se ta gotovina unosi ili iznosi iz Unije zahtijevaju od pošiljatelja ili primatelja gotovine ili njihova zastupnika, ovisno o slučaju, da podnesu prijavu u smislu objavljivanja unutar roka od 30 dana (članak 4. Uredbe (EU) 2018/1672 Europskog parlamenta i Vijeća).
                        Ako se prijava u smislu objavljivanja ne podnese u roku od 30 dana ili ako se podnesu netočne ili nepotpune informacije ili ako se gotovina ne stavi na raspolaganje radi kontrole, smatra se da podnositelj prijave nije ispunio svoju obvezu i prema tome podliježe sankcijama u skladu s primjenjivim nacionalnim zakonodavstvom.
                        Informacije i osobne podatke evidentiraju i obrađuju nadležna tijela te ih stavljaju na raspolaganje financijsko-obavještajnoj jedinici (FOJ) u skladu s člankom 9. Uredbe (EU) 2018/1672. U slučajevima iz članaka 10. i 11. te uredbe podaci će biti dostupni i tijelima koja su u tim člancima navedena. Nadležna tijela države članice u kojoj se podnosi prijava u smislu objavljivanja djeluju kao voditelji obrade prikupljenih osobnih podataka i pohranjuju te podatke na razdoblje od pet godina u skladu s člankom 13. Uredbe (EU) 2018/1672. Osobni podaci obrađuju se isključivo za potrebe sprečavanja i borbe protiv kriminalnih aktivnosti. Detaljne informacije, uključujući informacije o vašim pravima, možete pronaći u priloženoj izjavi o zaštiti osobnih podataka, odnosno na internetskim stranicama države članice o zaštiti podataka.

                           OBJAŠNJENJE POJMOVA KORIŠTENIH U SKLADU S UREDBOM (EU) 2018/1672

                              Gotov novac
                            znači novčanice i kovanice koje su u optjecaju kao sredstvo plaćanja ili su bile u optjecaju kao sredstvo plaćanja, a i dalje ih je moguće preko financijskih institucija ili središnjih banaka zamijeniti za novčanice i kovanice koje jesu u optjecaju kao sredstvo plaćanja.

                           Prenosivi instrumenti na donositelja znači instrumenti koji nisu gotov novac, na temelju kojih njihovi imatelji mogu po predočenju tih instrumenata zatražiti da im se isplati financijski iznos, a da pritom ne moraju dokazivati svoj identitet ni svoje pravo na taj iznos. Ti su instrumenti:

                                    (a)

                                    putnički čekovi; [i]

                                    (b)

                                    čekovi, zadužnice ili novčani nalozi koji ili glase na donositelja, ili su potpisani, ali na njima nije navedeno ime primatelja, ili su indosirani bez ograničenja, ili su izdani na fiktivnog primatelja ili su sastavljeni u nekom drugom obliku koji omogućuje prijenos prava vlasništva na tom instrumentu pri isporuci.

                              Roba koja se upotrebljava kao izrazito likvidna pričuva vrijednosti:

                                    (a)

                                    kovanice s udjelom zlata od najmanje 90 %; [i]

                                    (b)

                                    poluge kao što su poluge, zrnca ili grumeni s udjelom zlata od najmanje 99,5 %.

                        •

                           Sva polja u obrascu obvezna su i moraju se ispuniti. Polja u obrascu označena zvjezdicom (*) moraju se ispuniti, ako je primjenjivo ili dostupno.

                        •

                           Svi dijelovi otisnuti bijelom bojom moraju se ispuniti velikim tiskanim slovima i tamnom tintom. Obrasci ne smiju sadržavati precrtane ili ispravljene riječi niti druge izmjene.

                        •

                           Dijelovi s oznakom „za službenu uporabu” moraju ostati prazni.

                        •

                           Ako je primjenjivo, u obrazac treba unijeti osobni identifikacijski broj (tj. osobni porezni broj, broj socijalnog osiguranja ili sličan jedinstveni osobni identifikacijski broj), adresu, poštanski broj, telefonski broj i e-adresu. Ako nije primjenjivo, upišite „N/P” (nije primjenjivo).

                        •

                           Ako je dostupan, u obrazac treba unijeti PDV identifikacijski broj te registracijski i identifikacijski broj gospodarskog subjekta (EORI broj – jedinstveni broj koji carinsko tijelo u državi članici dodjeljuje gospodarskim subjektima uključenima u carinske aktivnosti, a vrijedi u cijelom EU-u). Ako nije dostupan, upišite „N/P”.

                        •

                           Ako podnositelju prijave informacije nisu poznate, navedite „nepoznato”.

                        •

                           Obrazac se mora ispuniti na jednom od službenih jezika EU-a koji prihvaćaju nadležna tijela države članice u kojoj je prijava podnesena.

                  Odjeljak 1.: Ulazak u EU ili izlazak iz EU-a

            Označite odgovarajuće polje kako biste naznačili ulazi li gotovina u Europsku uniju ili izlazi iz nje.

                  Odjeljak 2.: Pojedinosti o podnositelju prijave

            Osobne podatke podnositelja prijave treba upisati onako kako su napisani u identifikacijskoj ispravi.
            Ako podnositelj prijave nije pravno sposoban potpisati prijavu, prijavu u smislu objavljivanja podnosi njegov pravni zastupnik.

                  Odjeljak 3.: Pojedinosti o gotovini

            U ovom odjeljku treba navesti ukupni iznos gotovine za koju se zahtijeva objavljivanje. Definicija gotovine nalazi se pod naslovom „Opće informacije”. Mora se ispuniti barem jedna od opcija [i. gotov novac; ii. prenosivi instrumenti na donositelja ili pak iii. roba koja se upotrebljava kao izrazito likvidna pričuva vrijednosti].
            Ako na obrascu za objavljivanje nema dovoljno mjesta, upotrijebite dodatne listove za navođenje pojedinosti o gotovini. Sve informacije koje navedete čine jednu prijavu u smislu objavljivanja, a svi dodatni listovi moraju biti numerirani i potpisani.

                  Odjeljak 4.: Odnos s gotovinom bez pratnje

            Označite odgovarajuća polja kako biste identificirali status podnositelja prijave i njegov odnos s gotovinom. Može se označiti više opcija.

                  Odjeljak 5.: Pošiljatelj gotovine

            Ako podnositelj prijave nije pošiljatelj gotovine, u ovaj odjeljak treba unijeti informacije o pošiljatelju gotovine. Označite je li pošiljatelj fizička ili pravna osoba. Pojedinosti o pošiljatelju navedite u pododjeljku 5.A (za fizičku osobu) ili pododjeljku 5.B (za pravnu osobu). Ako je pošiljatelj fizička osoba, osobne podatke treba upisati onako kako su napisani u identifikacijskoj ispravi.

                  Odjeljak 6.: Primatelj ili predviđeni primatelj gotovine

               Samo jedan primatelj

            Ako podnositelj prijave nije jedini primatelj gotovine, informacije o primatelju ili predviđenom primatelju gotovine unose se u ovaj odjeljak.
            Označite odgovarajuće polje kako biste naznačili postoji li jedini primatelj gotovine i je li riječ o fizičkoj ili pravnoj osobi. Pojedinosti o jedinom primatelju navedite u pododjeljku 6.A (za fizičku osobu) ili pododjeljku 6.B (za pravnu osobu). Ako je primatelj ili predviđeni primatelj fizička osoba, osobne podatke treba upisati onako kako su napisani u identifikacijskoj ispravi.

               Više od jednog primatelja ili predviđenog primatelja

            Ako je primatelja ili predviđenih primatelja više, njihov ukupan broj treba navesti u odgovarajućem polju. Za svakog dodatnog primatelja ili predviđenog primatelja treba u zaseban dodatni list unijeti njihove podatke, iznos gotovine koji treba primiti i njezinu namjenu. Sve informacije koje navedete čine jednu prijavu u smislu objavljivanja, a svi dodatni listovi moraju biti numerirani i potpisani.

                  Odjeljak 7.: Vlasnik gotovine

               Samo jedan vlasnik

            Ako jedini vlasnik gotovine nije pošiljatelj ili jedini primatelj gotovine, podaci o jedinom vlasniku unose se u ovaj odjeljak.
            Označite odgovarajuće polje kako biste naznačili postoji li jedini vlasnik gotovine i je li riječ o fizičkoj ili pravnoj osobi. Pojedinosti o jedinom vlasniku navedite u pododjeljku 7.A (za fizičku osobu) ili pododjeljku 7.B (za pravnu osobu). Ako je vlasnik fizička osoba, osobne podatke treba upisati onako kako su napisani u identifikacijskoj ispravi.

               Više od jednog vlasnika

            Ako je vlasnika više, njihov ukupan broj treba navesti u odgovarajućem polju. Za svakog dodatnog vlasnika treba u zaseban dodatni list unijeti njihove podatke, iznos gotovine u vlasništvu te ekonomsko podrijetlo i namjenu gotovine. Sve informacije koje navedete čine jednu prijavu u smislu objavljivanja, a svi dodatni listovi moraju biti numerirani i potpisani.

                  Odjeljak 8.: Ekonomsko podrijetlo i namjena gotovine

               Pododjeljak 8.A ispunjava se ako postoji jedini vlasnik koji navodi odgovarajuće gospodarsko podrijetlo.

               Pododjeljak 8.B ispunjava se ako postoji jedini primatelj koji navodi namjeravanu uporabu gotovine.
            U svakom pododjeljku moguće je odabrati više od jedne opcije. Ako nije primjenjiva nijedna opcija, označite polje „drugo” i navedite pojedinosti.
            Ako je više vlasnika ili više primatelja (ili predviđenih primatelja), informacije o ekonomskom podrijetlu i namjeni gotovine za vlasnike i/ili primatelje (ili predviđene primatelje) moraju se ispuniti na dodatnim listovima kako je prethodno navedeno. U tom slučaju označite „drugo” i navedite „dodatni listovi”.

                  Odjeljak 9.: Potpis

            Unesite datum, mjesto i ime te potpišite obrazac za objavljivanje. Navedite ukupan broj priloženih dodatnih listova. Ako niste popunili nijedan, napišite nulu (0). Podnositelj prijave može označiti odgovarajuće polje kako bi zatražio ovjerenu kopiju prijave.
            DIO 3

                  UPUTE ZA ISPUNJAVANJE

               Opće informacije

            Upute za ispunjavanje obrasca za prijavu gotovine primjenjuju se i na ovaj obrazac.

                  Odjeljak A: Broj dodatnog lista

            Dodatni listovi moraju biti numerirani uzastopnim brojevima (tj. 1 na prvom dodatnom listu, 2 na drugom itd.).
            Na drugoj stranici obrasca za prijavu objavljivanja gotovine navedite ukupan broj priloženih dodatnih listova.

                  Odjeljak B: Pojedinosti o dodatnom listu

            Navedite razlog za ispunjavanje dodatnog lista. Treba označiti samo jednu opciju. Ako je primjenjivo više opcija, za svaku popunite zasebne dodatne listove.

                           B.1: Nastavak „pojedinosti o gotovini”: Odaberite ovu opciju samo ako prostor raspoloživ u odjeljku 4. „Pojedinosti o gotovini” u obrascu za prijavu nije dostatan za svu gotovinu. Ispunite odjeljak C i preskočite odjeljke D i E.

                           B.2: Nositelj je vlasnik i predviđeni primatelj dijela gotovine: Odaberite ako je nositelj i vlasnik i predviđeni primatelj dijela gotovine. Za svakog drugog vlasnika i predviđenog primatelja mora se ispuniti zaseban dodatni list.
                        U odjeljku C navodi se iznos gotovine u vlasništvu i iznos gotovine koji treba primiti.
                        U pododjeljcima D.1. i D.2. navodi se gospodarsko podrijetlo i namjena gotovine u vlasništvu nositelja.

                           B.3: Nositelj je vlasnik dijela gotovine: Odaberite ako je nositelj ujedno i vlasnik dijela gotovine. Za svakog drugog vlasnika mora se ispuniti zaseban dodatni list.
                        U odjeljku C navodi se iznos gotovine u vlasništvu nositelja.
                        U pododjeljcima D.1. i D.2. navodi se gospodarsko podrijetlo i namjena gotovine u vlasništvu nositelja.

                           B.4: Nositelj je predviđeni primatelj dijela gotovine: Odaberite ako je nositelj ujedno i predviđeni primatelj dijela gotovine. Za svakog drugog predviđenog primatelja mora se ispuniti zaseban dodatni list.
                        U odjeljku C navodi se iznos gotovine koji nositelj treba primiti.
                        U pododjeljku D.2. navodi se namjena gotovine koju će nositelj primiti.

                           B.5: Drugi vlasnik koji je ujedno predviđeni primatelj dijela gotovine (osim nositelja): Odaberite ako postoji više vlasnika, a svaki vlasnik ujedno je predviđeni primatelj gotovine. Za svakog drugog vlasnika koji je i predviđeni primatelj gotovine mora se ispuniti zaseban dodatni list.
                        U odjeljku C navodi se iznos gotovine u vlasništvu vlasnika i koji vlasnik i predviđeni primatelj treba primiti.
                        U pododjeljcima D.1. i D.2. navodi se gospodarsko podrijetlo i namjena gotovine u vlasništvu nositelja i predviđenog primatelja.
                        Podaci o vlasniku i predviđenom primatelju moraju se ispuniti u pododjeljku E.1. ako je riječ o fizičkoj osobi i u pododjeljku E.2. ako je riječ o pravnoj osobi.

                           B.6: Vlasnik dijela gotovine (osim nositelja): Odaberite ako ima više od jednog vlasnika. Za svakog drugog vlasnika mora se ispuniti zaseban dodatni list.
                        U odjeljku C navodi se dio gotovine u vlasništvu nositelja.
                        U pododjeljcima D.1. i D.2. navodi se gospodarsko podrijetlo i namjena gotovine u vlasništvu vlasnika.
                        Podaci o vlasniku moraju se ispuniti u pododjeljku E.1. ako je riječ o fizičkoj osobi i u pododjeljku E.2. ako je riječ o pravnoj osobi.

                           B.7: Predviđeni primatelj dijela gotovine (osim nositelja): Odaberite ako ima više od jednog predviđenog primatelja. Za svakog predviđenog primatelja mora se ispuniti zaseban dodatni list.
                        U odjeljku C navodi se iznos gotovine koji predviđeni primatelj treba primiti.
                        U pododjeljku D.2. navodi se namjena gotovine koju predviđeni primatelj treba primiti.
                        Podaci o predviđenom primatelju moraju se ispuniti u pododjeljku E.1. ako je riječ o fizičkoj osobi i u pododjeljku E.2. ako je riječ o pravnoj osobi.

                  Odjeljak C: Pojedinosti o gotovini

            Definicija gotovine nalazi se pod naslovom „Opće informacije” u uputama za ispunjavanje prijave gotovine.

                  Odjeljak D: Ekonomsko podrijetlo i namjena gotovine

            Označite polja kako biste naznačili odgovarajuće gospodarsko podrijetlo i namjenu gotovine kako je navedeno u odjeljku B. Možete odabrati više od jedne opcije. Ako nije primjenjiva nijedna opcija, označite polje „drugo” i navedite pojedinosti.

                  Odjeljak E: Uključene osobe

            Unesite osobne podatke uključenih osoba. Te osobe mogu biti fizičke ili pravne osobe. Označite odgovarajuće polje i unesite podatke.

                  Odjeljak F: Potpis

            Navedite datum, mjesto, ime te potpišite i priložite dodatni list glavnom obrascu za prijavu gotovine. Svi podaci zajedno čine jednu prijavu.
            DIO 4.

                  UPUTE ZA ISPUNJAVANJE

               Opće informacije

            Upute za ispunjavanje obrasca za prijavu gotovine primjenjuju se i na ovaj obrazac.

                  Odjeljak A: Broj dodatnog lista

            Dodatni listovi moraju biti numerirani uzastopnim brojevima (tj. 1 na prvom dodatnom listu, 2 na drugom itd.).
            Na drugoj stranici obrasca za objavljivanje gotovine navedite ukupan broj priloženih dodatnih listova.

                  Odjeljak B: Pojedinosti o dodatnom listu

            Navedite razlog za ispunjavanje dodatnog lista. Treba označiti samo jednu opciju. Ako je primjenjivo više opcija, za svaku popunite zasebne dodatne listove.

                           B.1: Nastavak „pojedinosti o gotovini”: Odaberite ovu opciju samo ako prostor raspoloživ u odjeljku 3. „Pojedinosti o gotovini” u obrascu za objavljivanje nije dostatan za svu gotovinu. Ispunite odjeljak C i preskočite odjeljke D i E.

                           B.2: Pošiljatelj i vlasnik dijela gotovine: Odaberite ovu opciju samo ako postoji više vlasnika gotovine, a jedan od njih je i pošiljatelj gotovine. Za svakog vlasnika mora se ispuniti zaseban dodatni list.
                        U odjeljku C navodi se iznos gotovine u vlasništvu pošiljatelja.
                        U pododjeljcima D.1. i D.2. navodi se gospodarsko podrijetlo i namjena iznosa gotovine u vlasništvu pošiljatelja.

                           B.3: Jedini primatelj i vlasnik dijela gotovine: Odaberite ako postoji više vlasnika, a jedan od njih ujedno je jedini primatelj gotovine. Za svakog dodatnog vlasnika mora se ispuniti zaseban dodatni list.
                        U odjeljku C navodi se iznos gotovine u vlasništvu jedinog primatelja.
                        U pododjeljcima D.1. i D.2. navodi se gospodarsko podrijetlo i namjena gotovine u vlasništvu jedinog primatelja.

                           B.4: Primatelj ili predviđeni primatelj koji je vlasnik dijela gotovine: Odaberite ako postoji više od jednog vlasnika koji je ujedno primatelj (ili predviđeni primatelj) gotovine. Za svakog dodatnog vlasnika i/ili primatelja (ili predviđenog primatelja) mora se ispuniti zaseban dodatni list.
                        U odjeljku C navodi se iznos gotovine u vlasništvu primatelja i koji primatelj treba primiti.
                        U pododjeljcima D.1. i D.2. navodi se gospodarsko podrijetlo i namjena gotovine u vlasništvu vlasnika i primatelja (ili predviđenog primatelja).
                        Podaci o vlasniku koji je ujedno primatelj (ili predviđeni primatelj) moraju se ispuniti u pododjeljku E.1. ako je riječ o fizičkoj osobi i u pododjeljku E.2. ako je riječ o pravnoj osobi.

                           B.5: Vlasnik dijela gotovine: Odaberite ako ima više od jednog vlasnika. Za svakog vlasnika mora se ispuniti zaseban dodatni list.
                        U odjeljku C navodi se iznos gotovine u vlasništvu vlasnika.
                        U pododjeljcima D.1. i D.2. navodi se gospodarsko podrijetlo i namjena gotovine u vlasništvu vlasnika.
                        Podaci o vlasniku moraju se ispuniti u pododjeljku E.1. ako je riječ o fizičkoj osobi i u pododjeljku E.2. ako je riječ o pravnoj osobi.

                           B.6: Primatelj ili predviđeni primatelj dijela gotovine: Odaberite ako ima više od jednog primatelja (ili predviđenog primatelja). Za svakog primatelja (ili predviđenog primatelja) mora se ispuniti zaseban dodatni list.
                        U odjeljku C navodi se dio gotovine koji primatelj (ili predviđeni primatelj) treba primiti.
                        U pododjeljku D.2. navodi se namjena gotovine koju primatelj (ili predviđeni primatelj) treba primiti.
                        Podaci o predviđenom primatelju moraju se ispuniti u pododjeljku E.1. ako je riječ o fizičkoj osobi i u pododjeljku E.2. ako je riječ o pravnoj osobi.

                  Odjeljak C: Pojedinosti o gotovini

            Definicija gotovine nalazi se pod naslovom „Opće informacije” u uputama za ispunjavanje obrasca za objavljivanje gotovine.

                  Odjeljak D: Ekonomsko podrijetlo i namjena gotovine

            Označite polja kako biste naznačili odgovarajuće gospodarsko podrijetlo i namjenu gotovine kako je navedeno u odjeljku B. Možete odabrati više od jedne opcije. Ako nije primjenjiva nijedna opcija, označite polje „drugo” i navedite pojedinosti.

                  Odjeljak E: Uključene osobe

            Unesite osobne podatke uključenih osoba. Te osobe mogu biti fizičke ili pravne osobe. Označite odgovarajuće polje i unesite podatke.

                  Odjeljak F: Potpis

            Navedite datum, mjesto, ime te potpišite i priložite dodatni list glavnom obrascu za objavljivanje gotovine. Svi podaci zajedno čine jednu prijavu u smislu objavljivanja.

            PRILOG II.
            DIO 1.

            DIO 2.

               Obrazac za razmjenu anonimiziranih informacija o riziku i rezultata analize rizika u skladu s člankom 10. stavkom 1. točkom (d) Uredbe (EU) 2018/1672

                  UPUTE ZA ISPUNJAVANJE

            Ovaj se obrazac mora ispuniti i dostaviti svakih šest mjeseci u skladu s člankom 10. stavkom 1. točkom (d) i člankom 10. stavkom 5. Uredbe (EU) 2018/1672 o kontrolama gotovine koja se unosi u Europsku uniju ili iznosi iz nje. Mora sadržavati informacije za koje država članica smatra da dovode do važnih zaključaka ili donose znatnu dodanu vrijednost upravljanju rizikom te informacije o prijetnji koja može predstavljati visok rizik u drugim dijelovima EU-a.

                  Dio A

            Navedite državu članicu koja šalje informacije, odgovarajuće nadležno tijelo i e-adresu.
            Referentni broj se navodi u sljedećem formatu: država članica, godina, A (za prvo polugodište) ili B (za drugo polugodište).
            Upišite datum i referentno razdoblje.
            Navedite dijeli li država članica anonimizirane informacije o rizicima i rezultate analize rizika za referentno razdoblje. Ako to nije slučaj, u Carinski informacijski sustav (CIS) trebalo bi unijeti samo dio A.
            Upišite ukupan broj poslanih stranica (uključujući dio A).

                  Dio B

            U ovom dijelu treba dostaviti anonimizirane informacije o rizicima i rezultate analize rizika koji se ne mogu izravno dohvatiti putem CIS-a, a temelje se na pojedinačnim slučajevima.
            Navedite odnose li se informacije na gotovinu u pratnji ili gotovinu bez pratnje.
            Označite je li riječ o novom trendu ili o modelu koji se ponavlja te navedite dodatne informacije.

                  Novi trend
                znači nedavno zabilježenu promjenu ili općenitu tendenciju u pogledu fizičkog kretanja gotovine.

                  Model koji se ponavlja
                znači obrazac ili niz koji se učestalo ponavlja. Navedite jesu li slučajevi o kojima se izvješćuje rezultat kontrole na temelju rizika ili nasumične provjere.
                  Kontrole na temelju procjene rizika
                zasnivaju se na kriterijima rizika u kretanju gotovine, a posebno na analizi rizika pomoću tehnika obrade podataka, s ciljem prepoznavanja i procjene rizika i donošenja potrebnih protumjera, na temelju kriterija koji su izrađeni na nacionalnoj razini, razini Unije, a po potrebi i na međunarodnoj razini.

                  Nasumične provjere
                znači provedene provjere koje se ne temelje na kriterijima rizika u kretanju gotovine.
            Navedite pojedinosti o slučaju/slučajevima (npr. poseban način rada u sličnim slučajevima, detaljne informacije o načinu skrivanja itd.), pojedinosti o vrsti gotovine
            (npr. novčanice visokih apoena itd.) i sve ostale informacije bez osobnih podataka za koje smatrate da ih je važno podijeliti.
            Navedite jesu li priložene slike i njihov broj.
            Ako je potrebno, dio B može se popuniti nekoliko puta za isto referentno razdoblje.

                  Dio C

            Dio C mora se ispuniti ako je država članica u referentnom razdoblju provela projekt usmjeren na rizike u području kontrola gotovine.
            Opišite provedeni projekt.
            Navedite informacije o pojedinostima slučaja, zaključke do kojih ste došli i eventualne dodatne napomene. (npr. o razdoblju, sredstvima (npr. psi tragači, skeniranje), opsegu kontrola itd.).

            Ako smatrate potrebnim, navedite više pojedinosti o slučaju koji može poslužiti kao primjer.
            Navedite je li taj slučaj rezultat kontrole na temelju rizika ili nasumične provjere.
            Navedite jesu li priložene slike i njihov broj.
            Ako je potrebno, dio C može se popuniti nekoliko puta za isto referentno razdoblje, ovisno o broju provedenih projekata.

                  Dio D

            Navedite informacije za koje smatrate da ih je važno podijeliti, a ne mogu se uključiti u dijelove B ili C.
            Navedite jesu li priložene slike i njihov broj.


title: Provedbena uredba Komisije (EU) 2021/790 оd 10. svibnja 2021. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Pesca di Delia” (ZOZP))

text:
                  17.5.2021

                  HR

                  Službeni list Europske unije

                  L 171/1

         PROVEDBENA UREDBA KOMISIJE (EU) 2021/790
         оd 10. svibnja 2021.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Pesca di Delia” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Italije za upis naziva „Pesca di Delia” u registar objavljen je u Službenom listu Europske unije. (2)

                     (2)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Pesca di Delia” potrebno je upisati u registar,

               DONIJELA JE OVU UREDBU:

            Članak 1.
            Naziv „Pesca di Delia” (ZOZP) upisuje se u registar.
            Naziv iz prvog stavka odnosi se na proizvod iz razreda 1.6. Voće, povrće i žitarice, u prirodnom stanju ili prerađeni iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. svibnja 2021.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  SL C 18, 18.1.2021., str. 45.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2021/1713 оd 24. rujna 2021. o produljenju odstupanja od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za potegače otvorenog mora koje love hujice (Gymnammodytes cicerelus i G. semisquamatus) i glavoče (Aphia minuta i Crystalogobius linearis) u određenim teritorijalnim vodama Španjolske (Katalonija)

text:
                  27.9.2021

                  HR

                  Službeni list Europske unije

                  L 342/1

         PROVEDBENA UREDBA KOMISIJE (EU) 2021/1713
         оd 24. rujna 2021.
         o produljenju odstupanja od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za potegače otvorenog mora koje love hujice (Gymnammodytes cicerelus i G. semisquamatus) i glavoče (Aphia minuta i Crystalogobius linearis) u određenim teritorijalnim vodama Španjolske (Katalonija)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (1), a posebno njezin članak 13. stavak 5.,
         budući da:

                     (1)

                     Komisija je 6. svibnja 2014. donijela Provedbenu uredbu (EU) br. 464/2014 (2) kojom je prvi put utvrđeno odstupanje od članka 13. stavka 1. prvog podstavka Uredbe (EZ) br. 1967/2006 do 8. svibnja 2017. u pogledu minimalne udaljenosti od obale i minimalne dubine mora za potegače otvorenog mora koje love hujice (Gymnammodytes cicerelus i G. semisquamatus) i glavoče (Aphia minuta i Crystalogobius linearis) u određenim teritorijalnim vodama Španjolske (Katalonija). Produljenje tog odstupanja odobreno je Provedbenom uredbom Komisije (EU) 2018/922 (3), koja je prestala važiti 2. srpnja 2021.

                     (2)

                     Komisija je 11. ožujka 2021. od Španjolske primila zahtjev za produljenje tog odstupanja za upotrebu potegača otvorenog mora koje love hujice (Gymnammodytes cicerelus i G. semisquamatus) i glavoče (Aphia minuta i Crystalogobius linearis) u njezinim teritorijalnim vodama u Kataloniji.

                     (3)

                     Španjolska je dostavila ažurirana znanstvena i tehnička obrazloženja za takvo odstupanje.

                     (4)

                     U skladu s člankom 19. stavkom 2. Uredbe (EZ) br. 1967/2006 Španjolska je 22. srpnja 2021. donijela plan upravljanja (4) („španjolski plan upravljanja”).

                     (5)

                     Zahtjev se odnosi na plovila upisana u pomorski registar autonomne zajednice Katalonije koja obavljaju ribolovnu djelatnost dulje od pet godina i love prema španjolskom planu upravljanja.

                     (6)

                     Zahtjev uključuje 26 plovila ukupne duljine manje od 10 m i porivne snage stroja manje od 75 kW, a planom upravljanja jamči se da se ribolovni napor u budućnosti neće povećati jer se odobrenja za ribolov izdaju samo za navedenih 26 plovila.

                     (7)

                     Ta su plovila navedena na popisu dostavljenom Komisiji u skladu s člankom 13. stavkom 9. Uredbe (EZ) br. 1967/2006.

                     (8)

                     Znanstveni, tehnički i gospodarski odbor za ribarstvo (STECF) ocijenio je produljenje odstupanja koje je zatražila Španjolska zajedno s pripadajućim nacrtom španjolskog plana upravljanja na svojem plenarnom sastanku koji se održao od 22. do 26. ožujka 2021. (5)

                     (9)

                     STECF je ustvrdio da španjolski plan upravljanja sadržava odgovarajuće elemente za praćenje dotičnih aktivnosti i upravljanje njima te da su ispunjeni uvjeti za odobrenje odstupanja.

                     (10)

                     Odstupanje koje je zatražila Španjolska ispunjuje uvjete iz članka 13. stavaka 5. i 9. Uredbe (EZ) br. 1967/2006.

                     (11)

                     Odstupanje koje je zatražila Španjolska odnosi se na ograničen broj plovila i postoje posebna geografska ograničenja, s obzirom na ograničenu veličinu epikontinentalnog pojasa i prostornu rasprostranjenost ciljanih vrsta koje ograničavaju ribolovno područje.

                     (12)

                     Ribolov se ne može obavljati drugim ribolovnim alatima jer samo potegače otvorenog mora imaju tehnička obilježja potrebna za obavljanje te vrste ribolova.

                     (13)

                     Dotične ribolovne aktivnosti ne ometaju upotrebu alata koji nisu koće, mreže potegače ili slične povlačne mreže.

                     (14)

                     Osim toga, ribolov nema znatan utjecaj na morski okoliš jer su potegače otvorenog mora vrlo selektivan alat i ne dodiruju morsko dno.

                     (15)

                     Dotične ribolovne aktivnosti ispunjuju zahtjeve iz članka 4. stavka 1. prvog podstavka Uredbe (EZ) br. 1967/2006 jer se pripadajućim španjolskim planom upravljanja izričito zabranjuje ribolov u zaštićenim staništima.

                     (16)

                     Zahtjevi iz članka 8. stavka 1. točke (h) Uredbe (EZ) br. 1967/2006, kako su zamijenjeni člankom 8. stavkom 1. i Prilogom IX. dijelom B odjeljkom I. Uredbe (EU) 2019/1241 Europskog parlamenta i Vijeća (6), nisu primjenjivi jer se odnose na koćarice.

                     (17)

                     Španjolska je odobrila odstupanje od najmanje veličine oka mreže utvrđeno u članku 9. Uredbe (EZ) br. 1967/2006 na temelju ispunjavanja zahtjeva iz članka 9. stavka 7. te uredbe s obzirom na vrlo selektivnu prirodu dotičnog ribolova, njegov zanemariv učinak na morski okoliš i činjenicu da na njega ne utječu odredbe članka 4. stavka 5. Uredbe (EZ) 1967/2006.

                     (18)

                     Članak 9. Uredbe (EZ) br. 1967/2006 izbrisan je Uredbom (EU) 2019/1241. Međutim, u skladu s dijelom B točkom 4. Priloga IX. Uredbi (EU) 2019/1241 odstupanja od najmanje veličine oka mreže donesena na temelju članka 9. Uredbe (EZ) br. 1967/2006 koja su bila na snazi 14. kolovoza 2019. mogu se nastaviti primjenjivati pod uvjetom da se njima ne povećavaju ulovi juvenila. Produljenje odstupanja koje je zatražila Španjolska u skladu je s uvjetima utvrđenima u članku 15. stavku 5. Uredbe (EZ) 1967/2006 te u dijelu B točki 4. Priloga IX. Uredbi (EU) 2019/1241 jer ne dovodi do smanjenja razine selektivnosti, posebno u pogledu povećanja ulova juvenila, u odnosu na stanje na dan 14. kolovoza 2019. i jer se njime nastoje postići ciljevi i ciljane vrijednosti iz članaka 3. odnosno 4. te uredbe.

                     (19)

                     Dotične ribolovne aktivnosti odvijaju se na vrlo maloj udaljenosti od obale u plitkim vodama unutar pojasa od tri nautičke milje i stoga ne ometaju aktivnosti drugih plovila.

                     (20)

                     Ribolov potegačama otvorenog mora uređen je španjolskim planom upravljanja kako bi se ulovi vrsta iz Priloga IX. Uredbi (EU) 2019/1241, osim školjkaša, sveli na najmanju moguću mjeru.

                     (21)

                     Potegače otvorenog mora vrlo su selektivne i nisu namijenjene izlovu glavonožaca.

                     (22)

                     Španjolski plan upravljanja sadržava mjere za praćenje ribolovnih aktivnosti kako je predviđeno člankom 13. stavkom 9. trećim podstavkom Uredbe (EZ) br. 1967/2006.

                     (23)

                     Dotične ribolovne aktivnosti ispunjuju zahtjeve članka 14. Uredbe Vijeća (EZ) br. 1224/2009 (7).

                     (24)

                     Stoga bi zatraženo odstupanje trebalo produljiti za tri godine.

                     (25)

                     Španjolska bi trebala pravodobno izvješćivati Komisiju u skladu s planom praćenja iz španjolskog plana upravljanja.

                     (26)

                     Odstupanje je potrebno vremenski ograničiti kako bi se omogućilo poduzimanje pravodobnih korektivnih mjera upravljanja ako se u izvješću podnesenom Komisiji pokaže loše stanje očuvanja iskorištavanog stoka i kako bi se ostavila mogućnost za unapređenje znanstvene podloge za poboljšani plan upravljanja.

                     (27)

                     S obzirom na to da je odstupanje koje je odobreno Provedbenom uredbom (EU) 2018/922 prestalo važiti 2. srpnja 2021., radi pravnog kontinuiteta ova bi se Uredba trebala primjenjivati s učinkom od 3. srpnja 2021.

                     (28)

                     Radi pravne sigurnosti ova bi Uredba trebala hitno stupiti na snagu.

                     (29)

                     Mjere predviđene ovom Uredbom u skladu su s mišljenjem Odbora za ribarstvo i akvakulturu,

               DONIJELA JE OVU UREDBU:

            Članak 1.
            Odstupanje
            Članak 13. stavak 1. Uredbe (EZ) br. 1967/2006 ne primjenjuje se u teritorijalnim vodama Španjolske koje graniče s obalom autonomne zajednice Katalonije na potegače otvorenog mora koje love hujice (Gymnammodytes cicerelus i G. semisquamatus) i glavoče (Aphia minuta i Crystalogobius linearis) ako za ta plovila vrijedi sljedeće:

                        (a)

                        upisana su u pomorski registar autonomne zajednice Katalonije;

                        (b)

                        dotični ribolov obavljaju dulje od pet godina te ne uzrokuju povećanje ribolovnog napora; i

                        (c)

                        imaju odobrenje za ribolov i love prema planu upravljanja koji je Španjolska donijela u skladu s člankom 19. stavkom 2. Uredbe (EZ) br. 1967/2006.

            Članak 2.
            Plan praćenja i izvješćivanje
            Španjolska je dužna do 2. srpnja 2024. Komisiji dostaviti izvješće sastavljeno u skladu s planom praćenja utvrđenim u španjolskom planu upravljanja iz članka 1. točke (c).

            Članak 3.
            Stupanje na snagu i razdoblje primjene
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 3. srpnja 2021. do 2. srpnja 2024.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. rujna 2021.

                  Za Komisiju

                  Predsjednica

               Ursula VON DER LEYEN

            (1)  SL L 409, 30.12.2006., str. 11.

            (2)  Provedbena uredba Komisije (EU) br. 464/2014 оd 6. svibnja 2014. o odstupanju od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine za potegače otvorenog mora koje love hujice (Gymnammodytes cicerelus i G. semisquamatus) i glavoče (Aphia minuta i Crystalogobius linearis) u određenim teritorijalnim vodama Španjolske (Katalonija) (SL L 134, 7.5.2014., str. 37.).

            (3)  Provedbena uredba Komisije (EU) 2018/922 оd 28. lipnja 2018. o odstupanju od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za potegače otvorenog mora koje love hujice (Gymnammodytes cicerelus i G. semisquamatus) i glavoče (Aphia minuta i Crystalogobius linearis) u određenim teritorijalnim vodama Španjolske (Katalonija) (SL L 164, 29.6.2018., str. 39.).

            (4)  Diari Oficial de la Generalitat de Catalunya Núm. 8463 – 22.7.2021., stranica 1.

            (5)  Znanstveni, tehnički i gospodarski odbor za ribarstvo (STECF) – Izvješće sa 66. plenarnog sastanka (PLEN-21-01). EUR 28359 EN, Ured za publikacije Europske unije, Luxembourg, 2021., dostupno na sljedećoj poveznici: https://stecf.jrc.ec.europa.eu/reports/plenary/-/asset_publisher/oS6k/document/id/2851300.

            (6)  Uredba (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (SL L 198, 25.7.2019., str. 105.).

            (7)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Unije za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).